《休沐端居有怀希圣少卿学士》
宋代·陈越

玉甃银床荫碧桐，北窗珍簟水纹融。
衣裁练布如王导，扇执蒲葵学谢公。
琼屑半和仙掌露，兰苕轻泛楚台风。
若非冰雪神仙骨，相乐谁同一笑中。

作者简介：（973—1012）宋开封尉氏人，字损之。少好学，善属文，尤精史。真宗咸平中举贤良科。累迁著作佐郎、直史馆，预修《册府元龟》。官至左正言。性耿概任气，家贫而不以屑意，以嗜酒得疾卒。